**ΚΑΤΕΠΕΙΓΟΝ**

Πληροφορίες: Τάνια Κατσάνη

**Αθήνα: 21.04.2015**

**Αρ. Πρωτ.: 909**

**Προς:**

* **κ. Ν. Βούτση, υπουργό Εσωτερικών και Δ. Ανασυγκρότησης**
* **κ. Π. Σκουρλέτη, υπουργό Εργασίας, Κ. Ασφάλισης και Κ. Αλληλεγγύης**
* **κ. Γ. Σταθάκη, υπουργό Οικονομίας**
* **κ. Ουρ. Αντωνοπούλου, αναπληρώτρια υπουργό Εργασίας**
* **κ. Θ. Φωτίου, αναπληρώτρια υπουργό Εργασίας**

**Ανοιχτή επιστολή της Ε.Σ.Α.μεΑ. με θέμα: Απόλυτη κοινωνική αναγκαιότητα να συνεχίσουν να λειτουργούν όλα τα Κέντρα Δημιουργικής Απασχόλησης Παιδιών με Αναπηρία (ΚΔΑΠ - ΜΕΑ )και τα Κέντρα Ημερήσιας Φροντίδας Ηλικιωμένων (ΚΗΦΗ) τον Σεπτέμβριο**

**Κοιν**: «Πίνακας Αποδεκτών»

***Κυρίες και κύριοι Υπουργοί,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) - *που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων του ΕΣΠΑ 2007 - 2013, μέλος της Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014 -2020 βάσει της υπ' αριθ. 14125/ΕΥΣΣΑΑΠ 989/24.03.2014 Απόφασης του Υπουργού Ανάπτυξης και Ανταγωνιστικότητας, διαθέτουσα διαχειριστική επάρκεια Β΄ και Γ΄ Τύπου για την υλοποίηση συγχρηματοδοτούμενων πράξεων στο πλαίσιο του ΕΣΠΑ 2007 - 2013 και διαπίστευση ως φορέας παροχής προγραμμάτων «Δια Βίου Μάθησης»* - επιθυμεί με το παρόν έγγραφό της να θέσει το επείγον θέμα της κατάστασης των ΚΔΑΠ - ΜΕΑ και των ΚΗΦΗ.

***Κυρίες και κύριοι Υπουργοί,***

Όπως γνωρίζετε, από την πρώτη στιγμή η ΕΣΑμεΑ υποστήριξε με όλες της τις δυνάμεις τις δομές κοινωνικών υπηρεσιών και φροντίδας που αναπτύχθηκαν στους δήμους της χώρας, ιδιαίτερα δε αυτές που αφορούσαν στα άτομα με αναπηρία και στις οικογένειές τους, ΚΗΦΗ, ΚΔΑΠ - ΜΕΑ κλπ.

Τονίζουμε την ανησυχία και την ανασφάλεια που διατρέχει όλη την αναπηρική κοινότητα για τη δημόσια συζήτηση που έχει ξεκινήσει σχετικά με την υποχρηματοδότηση των συγκεκριμένων δομών και θέλουμε να καταστήσουμε σαφές ότι είναι αδιανόητο να υπάρξει έστω και μία κλειστή δομή τον Σεπτέμβριο. Το ίδιο απαράδεκτο είναι βέβαια ότι αυτή η συζήτηση διεξάγεται, μέχρις στιγμής, δίχως την Ε.Σ.Α.μεΑ.

Η ίδια η ΚΕΔΕ αλλά και πλήθος δημοσιευμάτων κάνουν λόγο για μείωση της χρησμοδότησης των κοινωνικών δομών των δήμων στο μισό. Η Κυβέρνηση έχει την πολιτική και τη συνταγματική υποχρέωση αυτήν την περίοδο της οικονομικής κρίσης που μαστίζει τη χώρα να προστατεύσει τις πλέον ευάλωτες ομάδες του πληθυσμού, όπως είναι τα άτομα με αναπηρία και οι οικογένειές τους, αναζητώντας πόρους, διασφαλίζοντας τη λειτουργία των ΚΔΑΠ – ΜΕΑ και ΚΗΦΗ τόσο για το επόμενο σχολικό έτος, με τη σωστή χρηματοδότηση και δίχως καμία μείωση στον αριθμό των ωφελουμένων - ατόμων με αναπηρία, όσο και για τα επόμενα χρόνια.

Οι υπηρεσίες που παρέχουν τα ΚΔΑΠ - ΜΕΑ είναι πολύ σημαντικές: Συμβάλλουν τόσο στη βελτίωση της ποιότητας ζωής και στην κοινωνική ένταξη των ατόμων με αναπηρία. Η υποβάθμιση και η παύση της λειτουργίας αυτών των Δομών θα οδηγήσει τα άτομα με αναπηρία και τις οικογένειές τους στο αποκλεισμό. Αυτή τη στιγμή, τα ΚΔΑΠ - ΜΕΑ είναι οι μοναδικές δομές, ανοιχτές, ενταγμένες στην κοινότητα.

***Κυρίες και κύριοι Υπουργοί,***

Ο ΣΥΡΙΖΑ ως αξιωματική αντιπολίτευση πρωτοστάτησε στο να μείνουν τα ΚΔΑΠ - ΜΕΑ και τα ΚΗΦΗ ανοιχτά. Πρωτοστάτησε εναντιωμένος στη μείωση από 7.000 ευρώ σε 5.500 για κάθε ωφελούμενο στα ΚΔΑΠ - ΜΕΑ και δεσμεύτηκε ότι ως κυβέρνηση θα επανάφερε το ποσό στις 7.000. Είναι απαραίτητο και επιβεβλημένο να βρεθούν οι πόροι ώστε να διασφαλιστεί η λειτουργία των κοινωνικών δομών των δήμων. Θεωρούμε ότι είναι εκ των ουκ άνευ η συμμετοχή της Ε.Σ.Α.μεΑ. στις συσκέψεις που γίνονται για τα ΚΔΑΠ - ΜΕΑ. Σε επόμενη σύσκεψη αναμένουμε να προσκληθούμε.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

-Γραφείο Πρωθυπουργού της χώρας, κ. Αλ. Τσίπρα

-Γραφείο Υπουργού Επικρατείας, κ. Αλ. Φλαμπουράρη

-Γραφείο Υπουργού Επικρατείας, κ. Ν. Παππά

-Γραφείο Γ. Γραμματέα Συντονισμού της Κυβέρνησης, κ. Χρ. Βερναδάκη

-Γραφείο Γ. Γραμματέα υπ. Εσωτερικών κ. Κ. -Ν. Πουλάκη

-Γραφείο Γ. Γραμματέα υπ. Οικονομικών κ. Μ. Μανουσάκη

-Γραφείο Γ. Γραμματέα Δημοσίων Επενδύσεων και ΕΣΠΑ κ. Α. Χαρίτση

-Γραφείο Ειδικού Γραμματέα Διαχείρισης Τομεακών ΕΠ του ΕΚΤ κ. Γ. Ιωαννίδη

-Γραφείο Γ. Γραμματέα υπ. Εργασίας κ. Α. Νεφελούδη

-Γραφείο Γ. Γραμματέα Διαχείρισης Κοινοτικών και Άλλων Πόρων κ. Α. Χαλικιά

-Γραφείο Γ. Γραμματέα κ. Μ. Κουτσούρη

-Γραφείο Προέδρου ΚΕΔΕ κ. Γ. Πατούλη

-Μέλη Επιτροπής Κοινωνικών Υποθέσεων ΚΕΔΕ

-Διαρκής Επιτροπή Οικονομικών της Βουλής

-Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης

-Φορείς - Μέλη Ε.Σ.Α.μεΑ.